Source: https://jogaszvilag.hu/napi/a-birosag-elrendelte-a-termeszetkarositassal-gyanusitott-no-bunugyi-felugyeletet/
Timestamp: 2019-07-16 16:33:54
Document Index: 19865909

Matched Legal Cases: ['bíróság ', 'bíróság ', 'bíróság ', 'Bíróság ', 'bíróság ', 'bíróság\n']

A bíróság elrendelte a természetkárosítással gyanúsított nő bűnügyi felügyeletét - Jogászvilág - Jogászvilág
A bíróság elrendelte a természetkárosítással gyanúsított nő bűnügyi felügyeletét - Jogászvilág
Kezdőlap » A bíróság elrendelte a természetkárosítással gyanúsított nő bűnügyi felügyeletét
A Budai Központi Kerületi Bíróság 2019. június 16-án meghozott végzésében elrendelte annak a –természetkárosítás bűntettével gyanúsított – nőnek a bűnügyi felügyeletét, aki 2019. június 12-én az élettel összeegyeztethetetlen sérüléseket okozott a Fővárosi Állat- és Növénykert egyik teknősének, közölte a Fővárosi Törvényszék.
Az eljárás során beszerzett bizonyítékok alapján a nő megalapozottan gyanúsítható azzal, hogy 2019. június 12-én a Fővárosi Állat- és Növénykert szárazföldi teknős kifutójánál egy fokozottan védett hím görögteknősre egy kockakövet dobott, amely az állat pusztulásához vezetett.
Az ügyészség a gyanúsított bűnügyi felügyeletének elrendelését indítványozta, míg a védő annak elutasítását kérte.
A bíróság az ügyészi indítványt találta megalapozottnak, ezért a gyanúsítottat bűnügyi felügyelet alá helyezte, amely az elsőfokú bíróságnak a tárgyalás előkészítése során hozott határozatáig, de legfeljebb 2019. október 16-ig tart.
A megalapozott gyanút a rendőri jelentések, kamerafelvételek, a lefoglalásról készült határozatok és jegyzőkönyvek, valamint a kamerafelvételről készült jelentés, továbbá tanúvallomások támasztjákalá. A gyanúsított cselekménye természetkárosítás bűntette megállapítására lehet alkalmas.
A végzésben szereplő magatartási szabályok szerint a terhelt nem hagyhatja el Budapest közigazgatási területét, hetente két alkalommal meg kell jelennie a Budapesti XIV. kerületi Rendőrkapitányságon, valamint nem léphet be a Fővárosi Állat- és Növénykert területére. A bíróság
– az ügyészi indítvánnyal összhangban – azért tartotta szükségesnek látogatási tilalom előírását, mert a gyanúsított – az eljárás során – állatokkal összefüggésben tett nyilatkozatai, illetve magatartása, ezt erősen indokolta.
Amennyiben a nő a bűnügyi felügyelet magatartási szabályait megszegi, rendbírsággal sújtható, míg a magatartási szabályok ismételt vagy súlyos megszegése esetén őrizete rendelhető el. A végzést a gyanúsított és az ügyész tudomásul vette, ellene a gyanúsított védője jelentett be
fellebbezést.